和表之清陰亭作
作者：李彌遜
朝代：宋

paragraphs: 西山朝來多爽氣，露沐風梳發新翠。
洩雲無力占山腰，初日分光上山背。
遠山蒼茫近山紫，四面鐘魚談佛事。
人間那得山爲城，玉亰聯錦互相似。
先生結廬待三顧，道合寧論入宫妒。
肯爲閩山得得來，蠟屐深尋九霄路。
詩成逸興横太清，平明更作支提行。
會須佳處吞八九，歸去與君增眼明。